OBH 4214/2002.
Az állampolgári jogok országgyűlési biztosa általános helyettesének jelentése
Előadó: dr. Fogarassy Edit
Az eljárás megindulása:
	A Szabolcs-Szatmár-Bereg Megyei Rendőr-főkapitányság fogdájában elhelyezett, előzetes letartóztatásban levő panaszos beadványában sérelmezte, hogy a fogdán nincs biztosítva a legalapvetőbb orvosi ellátás, ill. szakorvosi ellátást nem lehet kérni, a higiéniás körülmények pedig nem emberhez méltóak. Kifogásolta továbbá, hogy nem tették lehetővé a fogvatartottak számára, hogy szavazzanak az országgyűlési választásokon; valamint hogy beadványaira sehonnan sem kap választ.
Az ügyben alkotmányos jogokkal összefüggő visszásság gyanújára tekintettel megkerestem a Szabolcs-Szatmár-Bereg Megyei Főügyészség vezetőjét, és a panasz megalapozottságának kivizsgálására, valamint a vonatkozó iratok megküldésére kértem fel.
Érintett alkotmányos jogok:
•	Választójog (Alkotmány 70. § /1/ bek.)
•	A lehető legmagasabb szintű testi és lelki egészséghez való jog (Alkotmány 70/D. § /1/ bek.)
Alkalmazott jogszabályok:
•	1997. évi C. törvény a választási eljárásról:
89. § (1) Az a választópolgár, aki a szavazás napján lakcímétől távol van, a lakcíme szerint illetékes helyi választási iroda vezetőjétől kért igazolással azon település helyi választási irodájának vezetőjétől - vagy a szavazás napján szavazatszámláló bizottságától - kérheti a névjegyzékbe való felvételét, ahol a szavazás napján tartózkodik. Az igazolás alapján a választópolgár azon a településen szavazhat, ahol tartózkodik.
(2) Az igazolás kiadásakor a lakcím szerint illetékes helyi választási iroda vezetője a választópolgárt egyidejűleg törli a névjegyzékből. Az igazolásban - a választópolgár nyilatkozata alapján - meg kell jelölni a települést, ahol a választópolgár szavazni kíván, és azt a névjegyzéken fel kell tüntetni. Az igazolás átvételét a választópolgár, illetőleg e célra szóló meghatalmazás alapján az általa megbízott személy az aláírásával elismeri.
(3) Az igazolás, valamint a személyazonosság és lakcím igazolására alkalmas igazolvány alapján a tartózkodási hely szerint illetékes helyi választási iroda vezetője vagy a szavazatszámláló bizottság a választópolgárt külön nyilvántartásba veszi. Az igazolást és a külön nyilvántartást a választási iratok között meg kell őrizni.
(4) Igazolást legkésőbb az első fordulót megelőző második napon lehet kiadni. Igazolást személyesen vagy meghatalmazott útján lehet kérni. Az igazolás ajánlott levélben is kérhető, feltéve, hogy az az illetékes helyi választási irodához legkésőbb az első fordulót megelőző 5. napon megérkezik. A levélben meg kell jelölni a települést, ahol a választópolgár szavazni kíván. A levélben kért igazolást a választópolgár számára az általa megjelölt címre tértivevénnyel kell megküldeni.
(5) Az igazolás kiadásához az igazolást kérő a nevét, személyi azonosítóját, lakcímét, annak a településnek a nevét, ahol a szavazás napján tartózkodik, továbbá azt köteles közölni, hogy az igazolást az első, a második vagy mindkét fordulóra kéri.
•	19/1995. (XII. 13.) BM rendelet a rendőrségi fogdák rendjéről:
12. § A közügyek gyakorlásától el nem tiltott fogvatartott a fogvatartásért felelős szerv épületében, mozgó urnás szavazás útján gyakorolhatja választójogát.
22. § (1) A fogvatartottak orvosi ellátását a fogvatartásért felelős, elsősorban a rendőrorvosi szolgálat, ennek hiányában - szerződés alapján - az állami, önkormányzati egészségügyi szolgálat útján biztosítja.
(2) A fogvatartottak munkanapon kívüli, sürgősségi orvosi ellátásáról, látlelet elkészíttetéséről a fogvatartásért felelős az (1) bekezdés szerint gondoskodik. Az orvos munkanapokon a fogdában kialakított egészségügyi helyiségben a szükséges ideig rendelést tart. Ennek keretében a fogvatartottat részletesen megvizsgálja:
a) felírja a fogvatartott egészségi állapota miatt feltétlenül szükséges gyógyszert, melynek beszerzését a fogvatartásért felelős biztosítja, engedélyezi a fogvatartott által állandóan szedett, saját költségén beszerzett gyógyszer, vitamin felhasználását,
b) látleletet vesz fel, ha a fogvatartotton külsérelmi nyomot észlel, nyilatkozik a sérülés valószínű okáról, rögzíti továbbá azt is, hogy a fogvatartott a sérülés okát miben jelölte meg,
c) rögzíti a kábítószer-élvezetre, egyéb szenvedélybetegségekre, illetve az attól való függőségre utaló külső jeleket, tüneteket.
(7) Az orvos által rendelt gyógyszert fogvatartottanként elkülönítve a fogdaőrség kezeli. A fogvatartott egy időben csak az orvos által előírt mennyiségű gyógyszert tarthatja magánál, kiegészítéséről az orvos által előírt formában és mennyiségben a fogdaőrség gondoskodik. A gyógyszer bevételét a fogdaőrség ellenőrzi.
(10) A fogvatartott egészségügyi szolgáltatásra és baleseti ellátásra a kötelező egészségbiztosítás ellátásairól szóló 1997. évi LXXXIII. törvény végrehajtásáról szóló 217/1997. (XII. 1.) Korm. rendelet rendelkezései alapján jogosult. A fogvatartottak utáni járulékfizetés a központi költségvetést terheli.
A vizsgálat megállapításai:
A panaszost a Nyíregyházi Városi Bíróság helyezte előzetes letartóztatásba 2001. november 16-án. A fogvatartott 2002. május 3-án a fogvatartás körülményeit érintő panasszal fordult a főügyészséghez, melynek alapján vizsgálatot rendeltek el. Miután a beadvány egy része az ellene folyamatban levő büntetőeljárásra vonatkozott, azt megküldték a Nyíregyházi Városi Ügyészségnek is.
Az elvégzett vizsgálat eredményeként megállapítást nyert, hogy a fogvatartottakat - az 5/2002. (III. 13.) ORFK intézkedés III. részében foglalt előírásoknak megfelelően - tájékoztatták arról, milyen feltételekkel gyakorolhatják a választójogukat. A panaszos - az általa is aláírt jegyzőkönyv tanúsága szerint - 2002. március 21-én a következő nyilatkozatot tette a fogdán: "megértettem, hogy amennyiben élni kívánok szavazati jogommal, akkor ajánlott levélben, saját költségemen igényelhetem az igazolást a lakóhelyem szerint illetékes önkormányzat jegyzőjétől". A rendőrség nem követett el mulasztást az ügyben, hiszen a fogvatartottnak elegendő ideje volt az igazolás beszerzésére.
A megyei főügyész tájékoztatása szerint a fogdán munkaidőben folyamatosan a rendőrorvosi szolgálat látja el az egészségügyi feladatokat, munkaidőn kívül pedig a mentőszolgálat, ill. az (állami, önkormányzati) egészségügyi szolgálat látja el a betegeket. A higiéniás körülményeket a büntetés-végrehajtást felügyelő ügyész, valamint a fogvatartásért felelős szerv (a rendőr-főkapitányság) is rendszeresen ellenőrzi. 2002. március 8-án és április 17-én pedig két külső szerv végzett ellenőrzést, és megfelelőnek minősítették a higiéniás viszonyokat. A panaszos azt is kifogásolta, hogy az egyik zárkában levő TBC-s beteg szabadítása után a zárkát nem fertőtlenítették. Megállapítást nyert azonban, hogy kétszeri fertőtlenítő meszelés is történt a zárkában, a fogvatartott által használt tárgyakat pedig megsemmisítették. A vizsgálat eredményéről a bv. felügyeleti ügyész 2002. június 18-án tájékoztatta a fogvatartottat, aki a tájékoztatást tudomásul vette.
A Nyíregyházi Városi Ügyészség illetékes ügyésze 2002. május 9-én a panaszost - ügyvédje jelenlétében - kihallgatta.  A fogvatartott ekkor vallomást tett, és kérte a szabadlábra helyezését. A kérelmet a bíróság 2002. május 14-én elutasította. Július 23-án - kérelmére - ismételten kihallgatták a panaszost a városi ügyészségen. Ezt követően a panaszost - újbóli kérelmeire - a megyei főügyészség illetékes ügyésze augusztus 30-án, majd a városi ügyészség illetékes ügyésze szeptember 13-án ismételten meghallgatta. A fogvatartott szeptember 10-én - meghallgatását kérve - újból a főügyészséghez fordult. A bv. felügyeleti ügyész szeptember 25-én meghallgatta a panaszsot, aki megromlott egészségi állapotára hivatkozva kérte a szabadlábra helyezését. A Nyíregyházi Városi Ügyészség 2002. október 4-én szabadlábra helyezte a panaszost. A panaszos állítása - mely szerint "sem a rendőrség, sem az ügyészség nem foglalkozott a beadványaival" - ennélfogva alaptalannak bizonyult.
Mindezekre tekintettel vizsgálatom során - a kapott tájékoztatás és a rendelkezésre álló iratok alapján - megállapítottam, hogy a rendőrség eljárása nem okozott visszásságot sem a választójoggal, sem a lehető legmagasabb szintű testi és lelki egészséghez való alkotmányos joggal összefüggésben, ezért a vizsgálatot lezárom.

Budapest, 2003. február 6.

Takács Albert